 NA RICHARD MUNGUTI KANDARASI ya kashfa ya kompyuta za thamani ya Sh180milioni ilitiwa saini katika afisi ya aliyekuwa Naibu Rais – sasa Rais William Ruto – mahakama ya Milimani ilifahamishwa Jumanne. Hakimu mkuu mahakama ya Milimani Lucas Onyina alifahamishwa jinsi mmiliki wa kampuni ya kuuza pikipiki za uchukuzi almaarufu bodaboda, Bw Musyoki Ngei alivyotapeliwa Sh269,360,000 na watu waliojifanya maajenti wa afisi ya Rais Ruto mwaka 2018. Onyina alifahamishwa wafanyabiashara hao walitapeliwa na watu waliojitambulisha kuwa wawakilishi wa afisi ya Rais Ruto. “Tulinyofolewa kompyuta 2,800 za thamani ya Sh269,360,000. Mmiliki wa Makindu Motors inayouza pikipiki alipoteza pesa hizo na hadi wa leo hatujalipwa,” shahidi mkuu Bw Solomon Muema David alifichua mbele ya hakimu mkuu Milimani Bw Lucas Onyina. Bw Muema alisema kwamba yeye (Muema) na Charles Kimolo walikutana na Bi Muhoro, Bw Wanyonyi na Bw Kiptoo katika afisi ya Rais Ruto na kutia saini kandarasi ya kuuzia afisi hiyo laputopu 2,800 kwa bei ya Sh269,360,000. Muema alifichua kwamba kampuni yake Nduso Investment ndiyo ilimwakilisha Bw Musyoki Ngei, mmiliki wa Makindu Motors wakati wa kutia saini kandarasi hiyo. Muema alisema kandarasi hiyo ilitiwa saini katika afisi ya Ruto. Onyina alielezwa kuwa Bi Muhoro alijitambulisha kama afisa mkuu wa ununuzi wa bidhaa katika afisi ya Naibu Rais Ruto (sasa Rais Ruto). Mahakama ilielezwa kwamba Muema aliamini mradi huo ulikuwa halali kwa vile ulitekelezwa katika afisi ya pili kwa ukubwa nchini. Muema alisema hayo alipotoa ushahidi katika kesi ambapo Seneta wa Trans-Nzoia Allan Chesang na watu wengine sita wameshtakiwa kumlaghai Bw Ngei Sh180 milioni wakidai laputopu 2,800 zilikuwa zinatakiwa na afisi ya Naibu Rais, Rais Ruto. Mahakama ilielezwa Bw Ngei ndiye alifadhili ununuzi na uwasilishaji kompyuta hizo 2,800 kwa afisi ya Ruto. Shahidi huyo alieleza mahakama kwamba tarakilishi hizo zilipelekwa katika Wizara ya Fedha ambapo zilipokelewa na Bi Muhoro. Maafisa wa polisi wakiwa na sare walisindikiza magari yaliyokuwa yamebeba kompyuta hizo. Ili wakubaliwe kuuzia serikali kompyuta hizo Muema alisema Bi Muhoro aliwaitisha hongo ya Sh500,000 akisema ni hela za makarani wa kuweka na kuidhinisha tenda hiyo. Baada ya kuwasilisha kompyuta hizo zote, Bi Muhoro, Bw Kiptoo na Bw Wanyonyi waliwaandalia karamu katika hoteli ya kifahari ya Ole Sereni kuwashukuru kwa kufaulisha zabuni hiyo. “Umeeleza hii mahakama hamjawahi kulipwa. Hiyo ni kumaanisha mlitapeliwa?” kiongozi wa mashtaka Bw Anderson Gikunda alimuuliza Muema. “Ndio tulitapeliwa. Hadi wa leo hatujalipwa,” Bw Muema alijibu. Bw Gikunda aliomba Bw Muema asimamishwe kuendelea na ushahidi kwa vile mmoja wa washtakiwa Joan Ochieng Osore hakufika kortini. Alisemekana ni mgonjwa. Chesang ameshtakiwa pamoja na Teddy Awiti, Kevin Matundura Nyongesa, Augustine Wambua Matata, Joy Wangari Kamau, James William Makokha almaarufu Wanyonyi na Joan katika kashfa hiyo. Chesang na wenzake wamekanusha shtaka la kula njama ya kutapeli Makindu Motors kompyuta 2,800 za thamani ya Sh180 milioni wakidai zinatakiwa katika afisi ya Naibu Rais mnamo Agosti 12, 2018. Kesi hiyo iliahirishwa hadi Septemba 18, 2023. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  